
   Razvojna agencija VTA
__________________________________________________________________________________

Temeljem odredbi Zakona o fiskalnoj odgovornosti (»Narodne novine«, br. 111/18 i 83/23), Uredbe o sastavljanju i predaji Izjave o fiskalnoj odgovornosti i izvještaja o primjeni fiskalnih pravila (»Narodne novine«, br. 95/19) te čl. 30. Statuta Razvojne agencije VTA, ravnateljica  Razvojne agencije VTA (u daljnjem tekstu: Agencija), dana 10. lipnja 2026. godine donosi

ODLUKU
O PROCEDURI NAPLATE PRIHODA
 Članak 1.

Ova Odluka ima za cilj osigurati učinkovit sustav nadzora naplate prihoda Agencije u cilju pravovremene naplate potraživanja.

Članak 2.

Odlukom se utvrđuje procedura naplate prihoda odnosno mjere naplate, vremensko razdoblje nakon kojeg se pokreće pojedina mjera naplate te praćenje naplate po poduzetim mjerama.

Članak 3.

Vezano za vlastite prihode, Agencija ostvaruje prihode od pruženih usluga. 

Članak 4.

Procedura naplate prihoda od pruženih usluga je sljedeća: 

1) Ukoliko plaćanje po izdanoj fakturi nije izvršeno u skladu s datumom valute navedenom na računu, Agencija će u razdoblju od 30 dana dužniku uputiti pismeni ili usmeni podsjetnik na plaćanje.

2) Ukoliko poduzeta mjera ne rezultira uplatom od strane dužnika, u roku od 20 dana od dana upućivanja podsjetnika za plaćanje, Agencija će dužniku poslati opomenu za plaćanje.

3) Ukoliko nakon proteka daljnjeg roka od 20 dana nije naplaćen dug za koji je poslana opomena za plaćanje, Agencija će dužniku poslati opomenu pred tužbu te pokrenuti ovršni postupak putem odvjetnika ukoliko dug nije realiziran u roku od 15 dana od slanja opomene pred tužbu.
Članak 5.

Ukoliko se utvrdi da su potraživanja nenaplativa primjenom mjera utvrđenih  u članku 4. ove procedure (u slučaju nemogućnosti naplate temeljem pravomoćnih odluka nadležnih tijela, zbog nastupanja zastare sukladno važećim zakonskim propisima, ukoliko potraživanja nemaju valjanu pravnu osnovu, u slučaju kada iznos potraživanja obzirom na troškove naplate nije isplativ ili drugim slučajevima propisanih zakonom), potraživanje se može djelomično ili u cijelosti otpisati sukladno prijedlogu ravnatelja i odluke Upravnog vijeća Agencije.

Članak 6.
U ugovorima predmet kojih je izvođenje radova, potrebno je ugovoriti instrumente osiguranja kvalitete izvedenih radova i otklanjanje nedostataka u jamstvenom roku kao i ugovornu kaznu za prekoračenje ugovorenog roka izvedbe uz primjenu ostalih odredaba Zakona o obveznim odnosima koje se odnose na osiguranje ispunjenja ugovornih obveza.

Članak 7.

Za praćenje naplate i poduzimanje mjera za naplatu prihoda zadužena je osoba koja vodi računovodstvene i opće poslove.
Članak 8.

Ova Odluka objavljuje se na web stranici Razvojne agencije VTA, stupa na snagu danom donošenja te njome prestaje važiti Odluka o proceduri naplate prihoda od dana 11. srpnja 2022. godine. 

Virovitica, 10. lipnja 2026.

